Islam And Slavery
Qur’an tareekh ki kitaab nahi hai aur na hi har daur ke social systems ko hamesha ke liye qaim rakhne aati hai. Yeh insani zindagi ke liye moral hudood, Allah se ta’alluq, aur behtar zindagi jeenay ke usool deti hai. Is ka maqsad yeh hota hai ke insaan ka zameer tarbiyat pa kar khud ghalat nizaamon ko chhor de. Laundi ya baandi ka nizaam Qur’an ne introduce nahi kiya tha. Yeh poori duniya ka qadeem muashrati system tha jisme jang, economy, ghar aur rozmarra zindagi ghulamon par chalti thi. Agar us waqt ek dum hukm aa jata ke “aaj se ghulami khatam”, to poora muashra toot jata, shadeed backlash hota, aur yeh hukm practical hi nahi rehta. Is liye Islam ne is system ko foran khatam karne ke bajaye ahista ahista morally kamzor kiya: ghulamon ko azaad karna sawab banaya, kaffarat ka zariya banaya, un ke huqooq muqarrar kiye, aur barabari ka tasawwur diya. Jab duniya ka collective zameer evolve hua, to ghulami khud hi ek ghalat aur ghair-insani cheez samjhi jane lagi. Europe aur America mein 18th–19th century ke darmiyan slavery ke khilaf movement uthi. America mein 1865 mein slavery qanoonan khatam hui. Muslim duniya mein bhi yeh nizaam ahista ahisat band ho gya — Ottoman Empire ne 19th century ke aakhir mein ghulami ko officially restrict aur phir khatam kar diya. Aaj kisi bhi Muslim mulk mein ghulami qanoonan maujood nahi. Jaise hum kabhi yeh qabool nahi karenge ke hum kisi ameer ya taqatwar insan ke ghulam ban jaen, bilkul isi tarah koi bhi insaan fitratan ghulami qabool nahi karta. Yeh insani ikhlaqi hud hai — aur Islam isi fitrat ko address karta hai. Is liye aaj laundi ya baandi rakhna is liye ghalat hai ku k na koi sharai tareeqa hai ghulami shuru karne ka, na koi Islamic state isay allow karti hai, aur na hi Qur’an ke maqasid — insani izzat, azaadi aur insaaf — is ki ijazat dete hain. Yeh kehna ke “Qur’an ne direct haram nahi kaha is liye aaj jaiz hai” Islam ki rooh ko na samajhne ke barabar hai. Islam lafzi loopholes par nahi, balkay moral principles par qaim hai. Laundi ka nizaam ek historical reality tha, Qur’an ka ideal nahi. Isi liye Qur’an aaj bhi applicable hai — kyun ke us ke usool aaj bhi zinda hain. Aur inhi usoolon ki bunyaad par aaj ghulami ko dobara zinda karna Islam ke bilkul khilaf hai.